CELEX: 32022R0388
Language: da
Date: 2022-03-08 00:00:00
Title: Kommissionens gennemførelsesforordning (EU) 2022/388 af 8. marts 2022 om ændring af gennemførelsesforordning (EU) 2018/2066 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF (EØS-relevant tekst)

9.3.2022   
               
               
                  DA
               
               
                  Den Europæiske Unions Tidende
               
               
                  L 79/1
               
            
         KOMMISSIONENS GENNEMFØRELSESFORORDNING (EU) 2022/388
         af 8. marts 2022
         om ændring af gennemførelsesforordning (EU) 2018/2066 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (1), særlig artikel 14, stk. 1, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesforordning (EU) 2018/2066 (2) er der fastsat regler for overvågning og rapportering af drivhusgasemissioner fra de aktiviteter, der er omfattet af direktiv 2003/87/EF, og navnlig emissioner fra biomasse. Nævnte forordning blev ændret ved Kommissionens gennemførelsesforordning (EU) 2020/2085 (3) for at bringe bestemmelserne vedrørende emissioner fra biomasse i overensstemmelse med reglerne i direktiv (EU) 2018/2001 (4), navnlig for så vidt angår de relevante definitioner samt bæredygtighedskriterierne og kriterierne for besparelse af drivhusgasemissioner ved anvendelse af biomasse. Som følge af disse ændringer finder bestemmelserne om bæredygtighedskriterierne og kriterierne for besparelse af drivhusgasemissioner ved anvendelse af biomasse anvendelse fra den 1. januar 2022.
                  
               
                     (2)
                  
                  
                     Anvendelsen af bæredygtighedskriterierne og kriterierne for besparelse af drivhusgasemissioner på de aktiviteter, der er omfattet af direktiv 2003/87/EF, er nødvendig for at sikre bæredygtigheden af biobrændstoffer, flydende biobrændsler og biomassebrændsler, der anvendes til forbrænding, og deres bidrag til Unionens klima- og miljømål.
                  
               
                     (3)
                  
                  
                     Der er en stigende anerkendelse af behovet for at tilpasse bioenergipolitikkerne til andre miljømål og af behovet for at sikre fair adgang til markedet for biomasseråstoffer med henblik på udvikling af innovative biobaserede løsninger med høj merværdi og en bæredygtig cirkulær bioøkonomi. Medlemsstaterne bør derfor tage hensyn til den tilgængelige bæredygtige forsyning af biomasse til energirelaterede og ikkeenergirelaterede anvendelser og vedligeholdelsen af de nationale kulstofdræn og økosystemer i skovene samt principperne for den cirkulære økonomi og kaskadeudnyttelse af biomasse samt affaldshierarkiet, der er fastlagt i Europa-Parlamentets og Rådets direktiv 2008/98/EF om affald (5). Unionens emissionshandelssystem (ETS) har til formål at bidrage til at nå Unionens mål for modvirkning af klimaændringer for så vidt angår reduktion af drivhusgasemissioner. I bestræbelserne på at nå dette mål er det vigtigt også at bidrage til bredere miljømål, navnlig forebyggelse af tab af biodiversitet, som påvirkes negativt af de indirekte ændringer i arealanvendelsen, der er forbundet med produktionen af visse biobrændstoffer, flydende biobrændsler og biomassebrændsler. Da der i ETS vil gælde en nulsats for al biomasse, indtil bæredygtighedskriterierne er gennemført fuldt ud, opfordres medlemsstaterne til i overensstemmelse med traktatens princip om, at forureneren betaler, at anvende de til rådighed stående markedsbaserede instrumenter og værktøjer såsom beskatning for at sikre, at anvendelsen af ikkebæredygtig biomasse i ETS-sektorerne modvirkes for at undgå negative miljøvirkninger.
                  
               
                     (4)
                  
                  
                     Medlemsstaterne skulle gennemføre direktiv (EU) 2018/2001 senest den 30. juni 2021. I mange medlemsstater er direktivet endnu ikke blevet fuldt gennemført.
                  
               
                     (5)
                  
                  
                     Direktiv (EU) 2018/2001 indeholder bestemmelser om vedtagelse af en række delegerede retsakter og gennemførelsesretsakter med henblik på at gennemføre bæredygtighedskriterierne og kriterierne for besparelse af drivhusgasemissioner ved anvendelse af biomasse. Vedtagelsen af flere af disse retsakter er blevet forsinket.
                  
               
                     (6)
                  
                  
                     Direktiv (EU) 2018/2001 har til formål at styrke frivillige internationale og nationale certificeringsordningers rolle, hvad angår kontrol af overholdelsen af bæredygtighedskriterierne og kriterierne for besparelse af drivhusgasemissioner, på en harmoniseret måde. Medlemsstaterne kan også indføre nationale certificeringsordninger. De metoder, der anvendes i disse certificeringsordninger, ajourføres efter vedtagelsen af de i direktiv (EU) 2018/2001 omhandlede delegerede retsakter og gennemførelsesretsakter. Det er desuden nødvendigt at uddanne verifikatorer.
                  
               
                     (7)
                  
                  
                     For at sikre en robust, effektiv og harmoniseret gennemførelse anses det for nødvendigt og forholdsmæssigt at udsætte anvendelsen af bæredygtighedskriterierne og kriterierne for besparelse af drivhusgasemissioner for biobrændstoffer, flydende biobrændsler og biomasse i gennemførelsesforordning (EU) 2018/2066. En periode på et kalenderår er passende af hensyn til overensstemmelsen med ETS' årlige overholdelsescyklus.
                  
               
                     (8)
                  
                  
                     Denne forordning mindsker også den økonomiske usikkerhed for driftsledere, der anvender biobrændstoffer, flydende biobrændsler og biomassebrændsler til forbrænding i forbindelse med de aktiviteter, der henhører under direktiv 2003/87/EF, da certificeringsordningerne forventes at blive fuldt operationelle i løbet af 2022.
                  
               
                     (9)
                  
                  
                     Gennemførelsesforordning (EU) 2018/2066 bør derfor ændres.
                  
               
                     (10)
                  
                  
                     Indtil de nødvendige bestemmelser til gennemførelse af direktiv (EU) 2018/2001 er vedtaget, bør denne forordning anvendes fra den 1. januar 2022.
                  
               
                     (11)
                  
                  
                     Foranstaltningerne i denne forordning er i overensstemmelse med udtalelse fra Udvalget for Klimaændringer —
                  
               VEDTAGET DENNE FORORDNING:
         
            Artikel 1
            I artikel 38 i gennemførelsesforordning (EU) 2018/2066 tilføjes følgende stk. 6:
            
               
                  »6.   Uanset stk. 5, første afsnit, kan medlemsstaterne eller de kompetente myndigheder, alt efter hvad der er relevant, anse de bæredygtighedskriterier og kriterier for besparelse af drivhusgasemissioner, der er omhandlet i nævnte stykke, for at være opfyldt for biobrændstoffer, flydende biobrændsler og biomassebrændsler, der anvendes til forbrænding, fra den 1. januar 2022 til den 31. december 2022.«
               
            
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 8. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 275 af 25.10.2003, s. 32.
         
            (2)  Kommissionens gennemførelsesforordning (EU) 2018/2066 af 19. december 2018 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF og om ændring af Kommissionens forordning (EU) nr. 601/2012 (EUT L 334 af 31.12.2018, s. 1).
         
            (3)  Kommissionens gennemførelsesforordning (EU) 2020/2085 af 14. december 2020 om ændring og berigtigelse af gennemførelsesforordning (EU) 2018/2066 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF (EUT L 423 af 15.12.2020, s. 37).
         
            (4)  Europa-Parlamentets og Rådets direktiv (EU) 2018/2001 af 11. december 2018 om fremme af anvendelsen af energi fra vedvarende energikilder (EUT L 328 af 21.12.2018, s. 82).
         
            (5)  Europa-Parlamentets og Rådets direktiv 2008/98/EF af 19. november 2008 om affald og om ophævelse af visse direktiver (EUT L 312 af 22.11.2008, s. 3).